Փաստա-վավերագրական ֆիլմի նախապատրաստական աշխատանքները 10 ամիս են տևել, և ֆիլմը 600 ժամ տեսագրություններից է մոնտաժվել։ Ֆիլմի նկարահանման աշխատանքները Հայաստանում, Եգիտոսում և Լիբանանում են տեղի ունեցել։ Ֆիլմի վերնագրին համապատասխան՝ ռեժիսորները ֆիլմում օգտագործել են աղբյուրներ, որոնց մի մասն առաջին անգամ է օգտագործվում։ Ֆիլմում նաև իրական փշաքաղեցնող տեսագրություններ են տեղ գտել։ Հատկանշական է շեշտադրությունը, որ Հայաստանի ցեղասպանության թանգարանում և Հայաստանի պետական արխիցում տեղ գտած պաշտոնական նամակագրությունները, անձնական գրությունները և մասունքները հասանելի են ինչպես արխիվի պատասխանատուներին, այնպես էլ թուրք հետազոտողներին։ Ի դեպ՝ մերօրյա Թուրքիայից միայն ժամանակին վարչապետ, այժմ նախագահ Ռեջեփ Թայիփ Էրդողանի անունն է հիշատակվում ֆիլմում։ Ֆիլմը հայկական հարցի շուրջ նրա արտահայտած տեսակետների իրական պատկներն է ներկայացնում։ Նա բղավում է․ «Հայաստա՛ն, արխիվներդ բացիր», Հայաստանի իշխանությունների պատասխանն է գալիս․ «Թաքցնելու ոչինչ չունենք, արխիվը բոլորիդ համար բաց է, համեցեք»։ Հնչում են նրա՝ «Մեր նախնիները ցեղասպանություն չէին անի» խոսքերը, ապա ցուցադրվում են Օսմանյան կայսրության՝ Եգիպտոսում իրականացրած գործողությունները։ Պաշտոնական ժխտողական քաղաքականությունն արտացոլող նրա անձի կողքին ներկայացվում են նամակագրություններ և վկայություններ, որոնց մասին երբեք այս կողմերում չի խոսվել։